పిఎస్‌ఎల్‌వి-సీ26 ఉపగ్రహ వాహకనౌక
పిఎస్ఎల్‌వి-సీ26 ఉపగ్రహ వాహకనౌకను భారత దేశపు ప్రతిష్ఠాత్మక అంతరిక్ష పరిశోధన సంస్థ ఇస్రో తయారుచేసి, ఈ వాహక నౌక ద్వారాఐఆర్ఎన్ఎస్ఎస్-1సీ (IRNSS-1C) అను నావిగేషన్ ఉపగ్రహాన్ని కక్ష్యలో ప్రవేశ పెట్టింది. భారతీయ అంతరిక్ష పరిశోధన సంస్థకు ఉపగ్రహాలను నిర్దేశిత కక్ష్యలో విజయవంతంగా ప్రవేశపెట్టుటకు పిఎస్ఎల్‌వి వాహకనౌక అంత్యంత నమ్మకమైన రాకెట్. పిఎస్ఎల్‌వి-రాకెట్ శ్రేణికి సంబంధించి పిఎస్ఎల్‌వి-సీ26 వాహకనౌక 28 వది. పిఎస్ఎల్‌వి-సీ26 ఉపగ్రహ వాహక నౌక పిఎస్ఎల్‌వి-రాకెట్ శ్రేణిలో Xl రకానికి చెందినది. XL రకపు రాకెట్ ద్వారా 1400-1700కిలోల వరకు బరువు ఉన్న ఉపగ్రహాలను కక్ష్యలో ప్రవేశ పెట్టవచ్చును. పిఎస్ఎల్‌వి-రాకెట్ శ్రేణిలో Xl రకానికి చెంది, పిఎస్ఎల్‌వి-సీ26 ఉపగ్రహ వాహక నౌక 7 వ వాహక నౌక. అంతకు ముందుప్రయోగించిన ఆరు పిఎస్ఎల్‌వి-రాకెట్ శ్రేణిలో Xl రకానికి చెందిన వాహక నౌకలలో పిఎస్ఎల్‌వి-సీ11 ద్వారా చంద్రయాన్ -1, పిఎస్ఎల్‌వి-సీ17 ద్వారా జీశాట్-12, పిఎస్ఎల్‌వి-సీ19 ద్వారా రీశాట్-1, పిఎస్ఎల్‌వి-సీ22 ద్వారాఐఆర్ఎన్ఎస్ఎస్-1ఏ, పిఎస్ఎల్‌వి-సీ25ద్వారా మార్స్ ఆర్బిటర్ అంతరిక్షనౌకను, మరియు పిఎస్ఎల్‌వి-సీ24 ద్వారా ఐఆర్ఎన్ఎస్ఎస్-1బి ఉపగ్రహాలను విజయవంతంగా కక్ష్యలో ప్రవేశపెట్టారు. 
పిఎస్ఎల్‌వి-సీ26 ఉపగ్రహ వాహక నౌక బరువు 320 టన్నులు. పొడవు 44.4 మీటర్లు. వాహక నౌక 4 అంచెలు/ దశలు కలిగి ఉంది. మొదటి మరియు మూడవ దశలో ఘన ఇంధనాన్ని, రెండవమరియు నాల్గవ దశలో ద్రవ ఇంధనాన్ని చోదకంగా ఉపయోగిస్తారు. మొదటి దశకు అదనంగా 6 స్ట్రాపాన్ మోటరులు అనుసంధానం చెయ్యబడి ఉన్నాయి. 
పిఎస్ఎల్‌వి-ఎక్సుఎల్ శ్రేణి రాకెట్ లలో పెద్దవైన, అధిక శక్తి వంతమైన స్ట్రాపాన్ బుస్టరు మోటరు లను ఉపయోగించడం వలన, ఈ రాకెట్ యొక్క మొదటి దశ/అంచె/స్టేజి యొక్క చోదకశక్తి ద్విగుణికృతం చెయ్యబడింది. PS1 అనబడు మొదటి దశ, ఘని ఇంధనం నింపబడిన S-138 రాకెట్ మోట రును కలిగి ఉంది, దీనికి బాహ్య వలయంలో ఆరు PS0M-XL బూష్టరులు అనుసంధానింపబడి ఉండును. ప్రతి స్ట్రాపాన్ బూస్టరు S-12 మోటరును కలిగి ఉంది. PS2 అనబడు రెండవ L-40 దశ, మొదటి దశ పైభాగాన ఉండును. ఇందులో ద్రవ ఇంధనంద్వారా పనిచేయు వికాస్ ఇంజను అమర్చబడి ఉంది. ఈ దశలో UH25మరియు డై నైట్రోజన్ టెట్రాక్సైడ్లు ద్రవచోదకం/ఇంధనంగా ఉపయోగిస్తారు. ఈ దశలోఉపయోగించు వికాస్ ఇంజను ఫ్రాన్స్కు చెందిన వైకింగ్ ఇంజన్ (ఏరియన్ రాకెట్ సంస్థ ) నుండి లైసెన్సు తీసికొని ఇస్రో సంస్థ స్వంతగా భారతదేశంలో నిర్మించి ఉపయోగిస్తుంది. మూడవ దశ PS3. దీనిలో S-7 అను ఘన ఇంధనాన్ని మండించు రాకెట్ మోటరు అమర్చబడింది. మూడవ దశపైన PS4అను నాల్గొవదశ తిరిగి ద్రవ ఇంధనం మండించు మోటరు కలిగిన దశ, ఇందులోద్రవ ఇంధనాన్ని మండించుటకు రెండు ఇంజన్లు అమర్చబడి ఉన్నవి
కౌంట్‌డౌన్‌కు మూడు సెకన్ల ముందు మొదట రోల్‌కంట్రోల్ త్రస్టరులు మండటం ప్రారంభించాయి. కౌంట్‌డౌన్ సున్నాకు చేరగానే మొదటిదశ ఇంజను మోటరులు మండటం మొదలైనది, 0. 4 సెకన్లకు మొదటి రెండు స్ట్రాపాన్ మోటరులు మండటం ప్రారంభించాయి, 0. 6 సెకన్ల తరువాత మరో రెండు స్ట్రాపాన్ మోటరులు మండటం ప్రారంభించాయి. వాహకనౌక కచ్చితంగా 20:02 గంటలకు (UTC కాలమానం) కు వేదికనుండి అంతరిక్షము వైపు తనప్రయాణాన్ని ప్రారంభించింది. ఈ సమయంలో మండించిన స్ట్రాపాన్ ఇంజనులు సెకనుకు 1. 6 మెట్రిక్ టన్నుల చోదక ఇంధనాన్ని ఉపయోగిస్తూ మండటం ప్రారంభించాయి. ఈసమయంలో ఏర్పడినమొత్తం లిప్ట్ ఆఫ్ త్రస్ట్ 700,600 కిలో గ్రాము-ఫోర్స్. రాకెట్ తన గమనం మొదలు పెట్టిన 25 సెకన్ల తర్వాత మిగిలిన రెండు స్ట్రాపాన్ మోటరులు మండటం ప్రారంభించాయి. ఈ రెండు బుస్టారు/స్ట్రాపాను మోటరుల దహనం వలన, రాకెట్ కు అదనంగా 102,500kgf శక్తి అందుబాటులోకి రావటం వలన రాకెట్ త్వరణం పెరుగుటకు దోహదపడినది. బూస్టరు/స్ట్రాపాన్ మోటరుల పొడవు 13. 5 మీటర్లు, అందులో నింపిన చోదక పరిమాణం 12. 0 మెట్రిక్ టన్నులు. దహన సమయం 49. 5 సెకన్ల కాలం.
50 సెకన్ల తర్వాత భూస్థాయిలో మండించిన స్ట్రాపాన్ బూస్టరుల దహన చర్య ముగిసింది. బూస్టరుల దహన చర్య ముగిసిన 1 నిమిషం పది సెకన్లకు, ఈ నాలుగు బూస్టారులు రాకెట్ నుండి రెండువేరువేరు జతలుగా 0. 1 సెకను కాల వ్యత్యాసవ్యవధిలో వేరు పడినవి. బూస్టరులు వేరుపడు సమయానికి వాహకనౌక సెకనుకు 1.47 కిలోమీటర్ల త్వరణంతో, 23 కిలోమీటర్ల ఎత్తులో పయనిస్తున్నది. రాకెట్ తన పయనాన్ని ప్రారంభించిన 92 సెకన్ల తరువాత, మిగిలిన రెండు బూస్టరు/స్త్రాపాను మోటరులు వాహననౌక నుండి వేరుపడినవి. 1:40 నిమిషాలకు మొదటి దశ PS1దహన క్రియ పూర్తయి, వేరుపడిన రెండు సెకన్ల తరువాత రెండవ దశచోదక దహన క్రియ మొదలైనది, మొదటి దశ వేరు పడు సమయానికి వాహకనౌక 56 కి. మీ ఎత్తులో, మరియు 2. 4 కి. మీ /సెకనుకు త్వరణంతో పయనిస్తున్నది. మూడు నిమిషాల 19. 8సెకన్ల తరువాత,113 కిలోమీటర్ల ఎత్తులో, ఉపగ్రహం చుట్టూ 3.2 మీటర్ల వ్యాసము తో, 8.3 మీటర్ల పొడవున్న ఉన్నరక్షక పేటిక/కవచం వేరుపడినది.
రెండవదశ దహనచర్య 4:21 నిమిషాలపాటు కొనసాగినది. ఈ సమయంలో రాకెట్ భూమికి 132 కిలోమీటర్ల ఎత్తులో ఉంది. రెండవదశ వేరుపడిన 1. 1 సెకన్లకు మూడవదశ దహనక్రియ మొదలైనది. రాకెట్ త్వరణం 5. 4 నుండి 7.7 కి. మీ/సెకండుకు పెరిగింది. మూడవదశలో దహనక్రియ 113 సెకన్లపాటు జరిగింది. మూడవదశ చోదనక్రియ 6 నిమిషాల 15 సేకన్ల వరకు జరిగింది. 11 నిమిషాల 2 సెకన్లకు మూడవ దశ నాల్గవదశ నుండి వేరుపడినది. తదుపరి 10 సెకన్ల తరువాత నాల్గవ దశలోని రెండు ఇంజన్లు మండటం మొదలై, 8.5 నిమిషాలవరకు కొనసాగింది. రాకెట్ వేగం 9.64 కి.మీ./సె. కు పెరిగింది. వాహక నౌక ప్రయోగ వేదిక నుండి బయలు దేరిన19. 5 నిమిషాలకు, భూమినుండి 448 కి. మీ ఎత్తులో, 284 కి. మీ పెరిజీ, మరియు 20,648 కి. మీ అపోజి, 17. 86 డిగ్రీల ఏటవాలు తలానికి చేరింది,20 నిమిషాలకు ఐఆర్ఎన్ఎస్ఎస్-1సీ ఉపగ్రహం కక్ష్యలొకి విడుదల చెయ్యబడినది. 
పిఎస్‌ఎల్‌వి-సీ26 ఉపగ్రహ వాహకనౌకను ఆంధ్రప్రదేశ్రాష్ట్రంలోని, నెల్లూరు జిల్లాకు చెందిన శ్రీహరికోటలో ఉన్నటువంటి సతీష్ ధావన్ అంతరిక్ష కేంద్రం నుండి, అక్టోబరు 16 2014 న ఉదయం 01:32 గంటలకు ప్రయోగించారు.